贈方干處士歌
作者：吳融
朝代：唐

paragraphs: 把筆盡爲詩，何人敵夫子。
句滿天下口，名聒天下耳。
不識朝，不識市。
曠逍遙，閑徙倚。
一桮酒，無萬事。
一葉舟，無千里。
衣裳白雲，坐臥流水。
霜落風高忽相憶，惠然見過留一夕。
一夕聽吟十數篇，水榭林蘿爲岑寂。
拂旦舍我亦不辭，攜筇徑去隨所適。
隨所適，無處覓。
雲半片，鶴一隻。